પાલનપુર તાલુકાના ચંડીસર ગામે રહેતા મોતીજી વાઘાજી ઠાકોરે તેમની સર્વે નં. 83ની સાડા નવ વિધા જમીન વર્ષો અગાઉ વર્તમાન સમયે પાલનપુર ખાતે રહેતા અને મુળ ભાભરના વસંતલાલ નાનાલાલ ઠક્કરને ભાગથી વાવવા માટે આપી હતી. જોકે, પોતે ખેડૂત ન હોવા છતાં ખોટુ રેકર્ડ ઉભુ કરી ખેડૂત બની ગયા હતા. દરમિયાન જમીનના મુળ માલિક મોતીજી ઠાકોરનું મૃત્યુ થતાં તેમના પરિવારના સીધીલીટીના વારસદારો ધર્માજી મોતીજી ઠાકોર, પ્રતાપજી મોતીજી ઠાકોર અને જીવીબેન મોતીજી ઠાકોરના નામની નોંધ પડી હતી. જોકે, મૃતકની પુત્રી તારાબેન પણ સીધીલીટીના વારસદાર હોઇ જમીનમાં ભાગ માંગવા માટે કલેકટરમાં અપીલ કરી હતી. જેની તપાસમાં વસંતલાલ નાનાલાલ ઠક્કર ખોટા રેકર્ડના આધારે ખેડૂત બનેલા હોવાનું બહાર આવ્યું છે. તારાબહેને કરેલી અપીલમાં જિલ્લા કલેકટરે ગુજરનાર કબજેદારના સીધીલીટીના કાયદેસરના તમામ વારસોની કાયદા, અનુસાર વારસાઇ નોંધ કરવા પાલનપુર મામલતદારને સૂચના અપાઇ છે.